الوفه ياخذني صاير مدري ليوين
بدرب ذله وخناجر تمشي بكفاي
وانه اعرفهن خناجر مو غريبات
واميزهن رغم ما جانن هواي
خناجر ربعي وينامن بالمتون
ورغم طعناتهم ضليت وفاي
وفه بيه بكثر مابيه طعنات
بكثر دكات ربعي الناقصه وياي
بكثر ماصحت لامي اتحضر الزاد
بكثر ماجفي دز لشفافهم ماي
وجه بابي وكع كد ما يدكو
وكمت بالدكه اميز منهم الجاي
مثل طبعي كلت يا طبع الاصحاب
ولو مثلي صعب تلكون وفاي
النفس يدخل ثواني بصدري ويروح
اودعه بدمعت المتعاشر وياي
انه مثل الهوه وماميزت زين
بين الناس ياهو العرف معناي
رحت بشفاف موته وما يقدرون
انه المفروض اروح بشفت الناي
ومو شغلت تواضع من الاصحاب
رضو بالقمه اصير وهمه جواي
بس رادوني اصيرن عالشمس فوك
ويرتاحون همه بسد الفياي
رجف جفي وعليه اتئامرو زين
شته وليل وسوالف كلهه بهداي
عرفت الطاعنيني اتئامرو وين
ابيتي وجان سد فوكاهم غطاي
وخروني غفل من درب الافراح
مثل الشيب لمن وخر اصباي
انه اعداي اكدرلهم ذوله هينين
دخذ ربعي يربي وعوفلي عداي